钦定古今图书集成/明伦汇编/闺媛典/第024卷 > 苏易简母薛氏
## 钦定古今图书集成/明伦汇编/闺媛典/第024卷 > 苏易简母薛氏

按《宋史苏易简传》：“易简由知制诰入为学士，年未满
三十，以亲老急于进用，因亟言时政阙失，遂参大政。
蜀人何光逢，易简父之执友，尝任县令，坐赂削籍，流
寓京师。会易简典贡院，光逢代人充试，以取赀，易简
于稠人中屏出之。光逢遂造谤书，斥言朝廷事，且讥
易简。易简得其书以闻，逮捕光逢狱，且坐弃市。”易简
以杀光逢非其意，居常怏怏。母薛氏以杀父执切责
之，易简泣曰：“不谓及此，易简罪也。”及易简参知政事，
召薛氏入禁中，赐冠帔，命坐，问曰：“何以教子，成此令
器？”对曰：“幼则束以礼让，长则教以《诗》《书》。”上顾左右曰：
“真孟母也！”